CELEX: 32018R0264
Language: bg
Date: 2018-02-19 00:00:00
Title: Регламент (ЕС) 2018/264 на Съвета от 19 февруари 2018 година за определяне на размера на налозите върху производството и коефициента за изчисляване на допълнителния налог в сектора на захарта за пазарната 1999/2000 година и за определяне на размера на налозите върху производството в сектора на захарта за пазарната 2000/2001 година

23.2.2018   
            
            
               BG
            
            
               Официален вестник на Европейския съюз
            
            
               L 51/1
            
         РЕГЛАМЕНТ (ЕС) 2018/264 НА СЪВЕТА
   от 19 февруари 2018 година
   за определяне на размера на налозите върху производството и коефициента за изчисляване на допълнителния налог в сектора на захарта за пазарната 1999/2000 година и за определяне на размера на налозите върху производството в сектора на захарта за пазарната 2000/2001 година
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 3 от него,
   като взе предвид предложението на Европейската комисия,
   като има предвид, че:
   
               (1)
            
            
               С член 33, параграф 8 и член 34, параграф 5 от Регламент (ЕО) № 2038/1999 на Съвета (1) на Комисията се предоставя правомощието да приеме подробни правила относно основния налог върху производството и коефициента за изчисляване на допълнителния налог, които се събират от титулярите на квоти, извършващи дейност в рамките на общата организация на пазарите в сектора на захарта.
            
         
               (2)
            
            
               В регламенти (ЕО) № 2267/2000 (2) и (ЕО) № 1993/2001 (3) на Комисията бяха установени размерът на налога върху производството и коефициентът за изчисляване на допълнителния налог в сектора на захарта.
            
         
               (3)
            
            
               В рамките на реформата на общата организация на пазарите в сектора на захарта Регламент (ЕО) № 2038/1999 беше отменен и заменен с Регламент (ЕО) № 1260/2001 на Съвета (4). Регламент (ЕО) № 318/2006 на Съвета (5) отмени и замени Регламент (ЕО) № 1260/2001. Регламент (ЕО) № 318/2006, впоследствие отменен и включен в Регламент (ЕО) № 1234/2007 на Съвета (6), замени променливата система с налог върху производството в сектора на захарта за самофинансиране на режима на производствени квоти с нова производствена такса, чиято цел бе да допринесе за финансирането на разходите, възникващи в сектора на захарта, в рамките на общата организация на пазара на захар. Съгласно Регламент (ЕС) № 1308/2013 на Европейския парламент и на Съвета (7), който отмени и замени Регламент (ЕО) № 1234/2007, тази временна производствена такса остана приложима до 30 септември 2017 г.
            
         
               (4)
            
            
               С Решение от 9 февруари 2017 г. по дело C-585/15, Raffinerie Tirlemontoise
                   (8) Съдът обяви за невалидни регламенти (ЕО) № 2267/2000 и (ЕО) № 1993/2001. В своето решение Съдът прие, че член 33, параграф 1 от Регламент (ЕО) № 2038/1999 трябва да се тълкува в смисъл, че за целите на изчисляването на средната загуба общата сума на действителните разходи, свързани с възстановяванията при износ на продукти, за които се прилага тази разпоредба, трябва да се раздели на цялото изнесено количество от тези продукти, независимо дали действително са били изплатени възстановявания за това количество.
            
         
               (5)
            
            
               Освен това Съдът постанови и че член 33, параграф 2 от Регламент (ЕО) № 2038/1999 трябва да се тълкува в смисъл, че за целите на определянето на общата сума на налозите върху производството следва да се вземе предвид средната загуба, изчислена, като общата сума на действителните разходи, свързани с възстановяванията при износ на продукти, за които се прилага тази разпоредба, се раздели на цялото изнесено количество от тези продукти, независимо дали действително са били изплатени възстановявания за това количество.
            
         
               (6)
            
            
               Поради това, с цел изпълнение на решението на Съда е необходимо да се определи подходящият размер на налозите върху производството и на допълнителните налози.
            
         
               (7)
            
            
               По-специално „средната загуба“ трябва да бъде изчислена, като сумата на действително изплатените възстановявания се раздели на цялото изнесено количество продукти, за които е било допустимо възстановяване, независимо от това дали за износа са били изплатени възстановявания. Прилагането на посочения от Съда метод води до значително намаление на „средната загуба“ и на „общата загуба“, обхванати от налозите за пазарните години 1999/2000 и 2000/2001.
            
         
               (8)
            
            
               Преразглеждането на размера на налога върху производството за пазарните години 1999/2000 и 2000/2001 ще се отрази на сумата, дължима от производителите на захар на производителите на цвекло поради разликата между максималната стойност на налог A или Б и размера на същите налози, начислени за съответните пазарни години.
            
         
               (9)
            
            
               Съгласно правилата за установяване на общата организация на пазарите в сектора на захарта, които бяха в сила до 2006 г., тези налози се изплащаха от производителите на захар, но 60 % от тези разходи се компенсираха за сметка на производителите на цвекло, на които се заплащаше по-ниска цена на цвеклото. В член 36, параграф 2 от Регламент (ЕО) № 2038/1999 се предвиждаше, че когато размерът на налозите е определен под максималното равнище за налог A или Б (съответно 2 % или 37,5 % от интервенционната цена за бяла захар), производителите на захар трябва да плащат на продавачите на цвекло 60 % от разликата между максималната стойност на въпросния налог и действително начисления размер на основния налог или налога Б.
            
         
               (10)
            
            
               Поради това следва да бъдат установени коригираните суми, които производителите на захар да възстановят на продавачите на цвекло. На продавачите на цвекло следва да се възстанови само разликата между старите и новите суми.
            
         
               (11)
            
            
               За пазарната 1999/2000 година преизчислената съгласно метода, определен от Съда, обща загуба, която не се покрива от налозите, възлиза на 66 941 664 EUR. Коефициентът по член 34, параграф 2 от Регламент (ЕО) № 2038/1999 следва да бъде определен в съответствие с това и следва да бъде приложим с обратно действие за същата пазарна година.
            
         
               (12)
            
            
               За пазарната 2000/2001 година изчислената съгласно метода, определен от Съда, обща загуба, която не се покрива от налозите, възлиза на 49 376 802 EUR.
            
         
               (13)
            
            
               От съображения за правна сигурност и за гарантиране на еднакво третиране на съответните икономически оператори в различните държави членки е необходимо да се определи дата, до която за посочените в настоящия регламент налози следва да бъде направена констатацията по смисъла на член 2, параграф 2, втора и трета алинея от Регламент (ЕС, Евратом) № 609/2014 на Съвета (9). Този краен срок обаче не следва да се прилага, когато държавите членки са задължени съгласно националното право да възстановят разходите на операторите след тази дата.
            
         
               (14)
            
            
               Следва да бъде възстановена разликата между неправомерно платените суми във връзка с производствените налози в сектора на захарта, определени от регламенти (ЕО) № 2267/2000 и (ЕО) № 1993/2001, и налозите, предвидени в настоящия регламент.
            
         
               (15)
            
            
               Съгласно решението на Съда коригираният размер на налозите следва да се прилага, считано от същите дати, от които се прилагат и налозите, които са били обявени за невалидни. Следователно предвиденото в настоящия регламент изчисление на налозите върху производството и на допълнителните налози следва да се прилага, считано от влизането в сила на регламенти (ЕО) № 2267/2000 и (ЕО) № 1993/2001,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Размерът на налозите върху производството в сектора на захарта за пазарните години 1999/2000 и 2000/2001 е посоченият в точка 1 от приложението.
   2.   Коефициентът, необходим за изчисляването на допълнителния налог за налога върху производството за пазарната 1999/2000 година, е посоченият в точка 2 от приложението.
   3.   Сумата, чието плащане производителите на захар дължат на продавачите на цвекло във връзка с налога А и налога Б за пазарната 2000/2001 година, е посочената в точка 3 от приложението.
   Член 2
   1.   Датата на констатацията съгласно член 2, параграф 2, втора и трета алинея от Регламент (ЕС, Евратом) № 609/2014 на установените с настоящия регламент налози е най-късно 30 септември 2018 г., освен когато държавите членки са възпрепятствани да спазят този срок в резултат на прилагането на национално право относно възстановяването в полза на икономическите оператори на платени от тях недължими суми.
   2.   Разликата между налозите, определени с регламенти (ЕО) № 2267/2000 и (ЕО) № 1993/2001, и налозите, предвидени в член 1 от настоящия регламент, се възстановява на икономическите оператори, които са платили налози във връзка с пазарните години 1999/2000 и 2000/2001, въз основа на надлежно обосновано заявление от тяхна страна.
   Член 3
   Настоящият регламент влиза в сила в деня след публикуването му в Официален вестник на Европейския съюз.
   
   Член 1 се прилага от:
   
               —
            
            
               13 октомври 2000 г. — по отношение на пазарната 1999/2000 година;
            
         
               —
            
            
               12 октомври 2001 г. — по отношение на пазарната 2000/2001 година.
            
         
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 февруари 2018 година.
      
         
            За Съвета
         
         
            Председател
         
         Р. ПОРОЖАНОВ
      
   
   
      (1)  Регламент (ЕО) № 2038/1999 на Съвета от 13 септември 1999 г. относно общата организация на пазарите в сектора на захарта (ОВ L 252, 25.9.1999 г., стр. 1).
   
      (2)  Регламент (ЕО) № 2267/2000 на Комисията от 12 октомври 2000 г. за определяне на размера на налога върху производството и коефициента за изчисляване на допълнителния налог в сектора на захарта за пазарната 1999/2000 година (ОВ L 259, 13.10.2000 г., стр. 29).
   
      (3)  Регламент (ЕО) № 1993/2001 на Комисията от 11 октомври 2001 г. за определяне на размера на налога върху производството в сектора на захарта за пазарната 2000/2001 година (ОВ L 271, 12.10.2001 г., стр. 15).
   
      (4)  Регламент (ЕО) № 1260/2001 на Съвета от 19 юни 2001 г. относно общата организация на пазарите в сектора на захарта (ОВ L 178, 30.6.2001 г., стр. 1).
   
      (5)  Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (ОВ L 58, 28.2.2006 г., стр. 1).
   
      (6)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (ОВ L 299, 16.11.2007 г., стр. 1).
   
      (7)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 20.12.2013 г., стр. 671).
   
      (8)  Решение на Съда oт 9 февруари 2017 г., Raffinerie Tirlemontoise, C-585/15, ECLI:EU:C:2017:105.
   
      (9)  Регламент (ЕС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства (ОВ L 168, 7.6.2014 г., стр. 39).
   
      ПРИЛОЖЕНИЕ
      
                  1)
               
               
                  Налози върху производството в сектора на захарта, посочени в член 1, параграф 1
                  
                               
                           
                           
                              Пазарна 1999/2000 година
                              (EUR на тон)
                           
                           
                              Пазарна 2000/2001 година
                              (EUR на тон)
                           
                        
                              
                                          а)
                                       
                                       
                                          Бяла захар като основен налог върху производството за захар А и захар Б
                                       
                                    
                           
                              12,638
                           
                           
                              12,638
                           
                        
                              
                                          б)
                                       
                                       
                                          Бяла захар като налог Б върху захар Б
                                       
                                    
                           
                              236,963
                           
                           
                              111,114
                           
                        
                              
                                          в)
                                       
                                       
                                          Сухо вещество като основен налог върху производството на изоглюкоза А и изоглюкоза Б
                                       
                                    
                           
                              5,330
                           
                           
                              5,330
                           
                        
                              
                                          г)
                                       
                                       
                                          Сухо вещество като налог Б върху изоглюкоза Б
                                       
                                    
                           
                              99,425
                           
                           
                              46,636
                           
                        
                              
                                          д)
                                       
                                       
                                          Сухо вещество, еквивалентно на захар/изоглюкоза, като основен налог върху производството на инулинов сироп А и инулинов сироп Б
                                       
                                    
                           
                              12,638
                           
                           
                              12,638
                           
                        
                              
                                          е)
                                       
                                       
                                          Сухо вещество, еквивалентно на захар/изоглюкоза, като налог Б върху инулинов сироп Б
                                       
                                    
                           
                              236,963
                           
                           
                              111,114
                           
                        
            
                  2)
               
               
                  Коефициент, необходим за изчисляване на допълнителния налог, посочен в член 1, параграф 2, за пазарната 1999/2000 година: 0,10034.
               
            
                  3)
               
               
                  Сума, която производителите на захар трябва да изплатят на производителите на цвекло поради разликата между максималната стойност на налог Б и действително начисления размер на налога, посочена в член 1, параграф 3
                  
                               
                           
                           
                              Пазарна 2000/2001 година
                              (EUR на тон)
                           
                        
                              Цвекло Б със стандартно качество
                           
                           
                              9,816